钦定古今图书集成/理学汇编/学行典/第151卷 > 言偃
## 钦定古今图书集成/理学汇编/学行典/第151卷 > 言偃

按《家语七十二弟子解》言：偃，吴人，字子游，少孔子三
十五岁，特习于礼，以文学著名，仕为武城宰。尝从孔
子适卫，与将军文子兰相善，使之受学于夫子。
《子贡问》篇：宣公八年六月辛巳，有事于太庙，而东门
襄仲卒，壬午犹绎。子游见其故，以问孔子曰：“‘礼与’？孔
子曰：‘非礼也。卿卒不绎’。”

季桓子丧康子，练而无衰。子游问于孔子曰：“既服练
服，可以除衰乎？”孔子曰：“无衰衣不以见宾，何以除焉？”
《子夏问篇》季桓子死，鲁大夫朝服而吊。子游问于孔
子曰：“礼乎？”夫子不答。他日又问，子曰：“始使则矣。羔裘
元冠者，易之而已，女何疑焉？”

《公西赤问篇》：子游问于孔子曰：“葬者涂车刍灵，自古
有之。然今人或有偶，是无益于丧。”孔子曰：“为刍灵者
善矣，为偶者不仁，不殆于用人乎？”

按《史记仲尼弟子列传》言，偃，吴人，字子游，少孔子四
十五岁。子游既已受业，为武城宰。孔子过，闻弦歌之
声，孔子莞尔而笑曰：“割鸡焉用牛刀？”子游曰：“昔者偃
闻诸夫子曰：‘君子学道则爱人，小人学道则易使’。孔
子曰：‘二三子偃之言是也。前言戏之耳’。”孔子以为子
游习于文学。

按《阙里志》言：“偃唐赠吴侯，宋封丹阳公，进封吴公。”